28 000 polisiebeamptes binnekort bevorderMinister Bheki Cele (Foto: Phando Jikelo, ANA) Meer as 28 000 polisiebeamptes sal tussen nou en 31 Maart volgende jaar bevorder word. Só het Bheki Cele, minister van polisie, Donderdag tydens ŉ mediakonferensie gesê. Cele het saam met genl. Khehla Sitole, nasionale polisiekommissaris, verslaggewers toegespreek. Hy het gesê afgesien van dié beamptes wat al lank op bevordering wag, is daar ook nog 3 000 beamptes – meestal in die polisie se spesialiseenhede – wie se poste hergradeer sal word. Dié reëling kom ná maande se onderhandelinge met vakbonde wat kla dat van hul lede al langer as ŉ dekade op bevordering wag vanweë massiewe agterstande hiermee. “Ons het ŉ implementeringsplan ontwerp vir beide die bevorderings en die graderings, en hierdie spesifieke implementeringsplan sal ook die hersiening insluit van sekere kategorieë wat ons sal voortgaan om te implementeer,” het Sitole gesê. “Daar is tans ŉ aksieplan… hierdie onmiddellike plan is ŉ gefinansierde plan.” Cele sê die SAPD sal nie nuwe geld uit die fiskus vir die bevorderings ontvang nie, maar sal geld in die huidige begroting moet vind deur sommige programme af te skaal en ander uit te stel.